भारत सरकार
अंतरिक्ष विभाग
राज्‍य सभा
अतारांकित प्रश्‍न संख्‍या : 2847
बृहस्पतिवार, 13 अगस्‍त, 2015 को उत्तर देने के लिए
अंतरिक्ष संबंधी उपस्‍करों के विनिर्माण में निजी 
निकायों का आगमन
2847.

श्री प्रफुल्ल पटेल :


क्‍या प्रधान मंत्री यह बताने की कृपा करेंगे कि :
(क)

क्‍या सरकार 'मेक इन इंडिया' योजना के तहत अंतरिक्ष संबंधी उपस्‍करों के विनिर्माण में निजी कम्‍पनियों को आमंत्रित करने की योजना रखती है, यदि हां, तो तत्‍संबंधी ब्‍यौरा क्‍या है;

(ख)

क्‍या सरकार आपदा शमन तकनीकों को विकसित करने के लिए पृथ्‍वी विज्ञान और अंतरिक्ष मंत्रालयों के बीच सक्रिय सहयोग स्‍थापित करने की योजना रखती है; और
(ग)

क्‍या सरकार ने दूर संवेदी आँकडा़ नीति का समयोचित मूल्‍यांकन किया है?

उत्तर
कार्मिक, लोक शिकायत एवं पेंशन मंत्रालय 
तथा प्रधान मंत्री कार्यालय में राज्‍य मंत्री
(डॉ. जितेन्‍द्र सिंह) :
(क)

इसरो उपग्रहों और प्रक्षेपण यानों के लिए आवश्‍यक राकेट इंजन एवं चरणों, नोदक टैंकों, अंतरिक्षयान संरचनाओं, सौर पैनलों, तापीय नियंत्रण प्रणालियों इत्‍यादि जैसे अंतरिक्ष संबंधी हार्डवेयर के विनिर्माण में निजी कंपनियों सहित भारतीय उद्योगों की भागीदारी को सुदृढ़ करने और बढा़ने हेतु केंद्रित प्रयास कर रहा है। यह परिकल्पना की गई है कि समुचित संघ के माध्‍यम से मानक अवयवों तथा समेकित प्रणालियों/उप-प्रणालियों के विनिर्माण में उद्योग का संवर्धित योगदान होगा।
...2/-
..2..
(ख)

जी, हां। पृथ्‍वी विज्ञान मंत्रालय और अंतरिक्ष विभाग चक्रवात के मार्ग एवं उसकी तीव्रता, भारी वर्षा संबंधी चेतावनी, कोहरा, तटीय क्षेत्रों में जलाप्‍लावन के परिदृश्‍यों की सटीकता के साथ भविष्‍यवाणी और सुनामी एवं तूफानी लहर चेतावनी केंद्र तथा डॉप्‍लर मौसमी रडारों की स्‍थापना के लिए आपदा शमन तकनीकों को विकसित करने हेतु सहयोग कर रहे हैं।
(ग)
जी, हां। राष्‍ट्रीय तथा वैश्‍विक दोनों स्‍तर पर और वर्तमान सुरक्षा संबंधी विचारों के कारण उच्‍च आकाशीय विभेदन सहित प्रतिबिंबन क्षमता में की गई प्रगति को ध्‍यान में रखते हुए सरकार ने तत्‍कालीन दूर संवेदी आंकडा़ नीति (आर एस डी पी) 2001 का मूल्‍यांकन किया है और विकासात्‍मक उद्देश्‍यों के लिए उच्‍च विभेदन आंकड़ों की उपलब्‍धता सुनिश्‍चित करने हेतु नए/संशोधित आर एस डी पी 2011 की स्‍थापना की है। आर एस डी पी 2011 बिना भेदभाव तथा "अनुरोध के आधार पर" 1 मी. तक के विभेदन वाले सभी उपग्रह से प्राप्‍त आंकड़ों को प्रयोक्‍ताओं के बीच वितरित करने की आज्ञा देती है; और वितरण से पूर्व समुचित एजेंसी द्वारा छानबीन एवं अनुमति प्रदान किए जाने के बाद 1 मी. विभेदन से बेहतर गुणवत्ता वाले आंकड़े प्रदान करती है।
***
